Isot muutokset auto-, ajoneuvo- ja polttoaineveroon päätettäväksi jo huhtikuussa – HS: Kansalaisten autoihin ehkä SIM-kortit, tässä syy kiireeseen

Kaikkiin Suomen teillä ajaviin autoihin suunnitellaan yhä SIM-korttia tai muuta järjestelmää, joka kertoisi kuinka paljon autolla ajetaan, kirjoittaa Helsingin Sanomat.

Kuvassa kännyköistä ja monista muista tietoverkkoon yhteydessä olevista laitteista tuttu ns. SIM-kortti. Kirjaimet S, I ja M ovat lyhenne sanoista Subscriber Identity Module.­

Käytännössä hallitus on tekemässä ensimmäisen ns. liikenneverkkoyhtiöön liittyvän tärkeän poliittisen päätöksen jo huhtikuussa. Silloin selviää, löytyykö Suomen väylien yhtiöittämiseen tarpeeksi poliittista tahtoa, liikenneministeri Anne Berneriä (kesk) haastatellut Helsingin Sanomat kertoo.

Yhtiöittäminen tarkoittaisi muun muassa nykyisen autoveron, ajoneuvoveron ja polttoaineveron täydellistä mylläämistä ja mahdollisesti jopa poistamista.

Tilalle ja oheen olisivat tulossa seurantaan perustuvat väylänkäyttömaksut.

Kuvassa testataan moottoritien infotauluja. Jos liikenneverkkoyhtiö toteutuu, jatkossa ajaminen kyseisellä väylällä olisi maksullista.­

Tiukan päätösaikataulun ja HS:n mukaan jopa suoranaisen kiireen syynä on se, että liikenneverkkoyhtiön on nykyisten suunnitelmien mukaan tarkoitus aloittaa toimintansa 1.1.2018. Se taas ei onnistu, ellei yhtiöittämisestä tehdä periaatepäätöstä kevään kehysriihessä.

Mikäli hallituksen suunnitelmat toteutuvat, kyseisen päivämäärän jälkeen teiden käytöstä maksettaisiin siis nykyisestä poiketen erikseen.

Paljon puhutut kuukausipaketit tulevat?

Jos uudistus ajetaan läpi, kaikkiin Suomen teillä ajaviin autoihin asennettaisiin HS:n mukaan ”SIM-kortti tai jokin järjestelmä, joka kertoisi kuinka paljon autolla ajetaan”.

Järjestelmän teknisestä toteutuksesta huolimatta selvää on jo se, että uusi liikenneverkkoyhtiö ei laskuttaisi autoilijaa suoraan. Sen sijaan rahaa kuluttajilta perisivät yksityiset palveluntarjoajat.

Poikkeuksia säännöstä olisivat vain kuljetusyritykset, jotka saisivat Bernerin mukaan ostaa kilometrinsä suoraan liikenneverkkoyhtiöstä.

­

Käytännössä yksityiset palveluntarjoajat laskuttaisivat autoilijaa oman hinnoittelunsa mukaisesti. Näin kilometrien hinta voisi olla erilainen eri puolilla maata ja eri ajoneuvoilla, minkä lisäksi laskutettaville kansalaisille voitaisiin tarjota myös pakettihinnoittelua.

”Homma toimisi siis samaan tapaan kuin teleoperaattoreilla, joilla on kiinteähintaisia datapaketteja”, HS summaa ja kertoo, että liikenneverkkoyhtiö saisi rahansa palveluntarjoajalta, joka maksaisi teiden käytöstä tukkuhintaa.

Väylämaksut voisi maksaa mahdollisesti esimerkiksi uuden auton oston yhteydessä

Liikenteen pakettihinnoittelu voitaisiin kytkeä myös joukkoliikenteeseen sekä erilaisiin yhteiskäyttö-, vuokra- ja kimppa-autoihin. Mukana hinnoittelussa voisi olla myös kevyt liikenne kuten esimerkiksi Helsingin kaupunkipyöräjärjestelmä.

­

Ministerin mukaan halukkaita laskuttajia eli palveluntarjoajia löytyisi helposti. Käytännössä sellaisia voisivat olla ”esimerkiksi vakuutusyhtiöt, teleoperaattorit ja autokaupat”

Kesästä 2015 asti Suomen liikenneministerinä toimineella Anne Bernerillä on mahdollisuus ajaa mahdollisesti paljonkin vastalauseita herättävää liikenneverkkouudistusta voimalla ja tulevista vaaleista välittämättä, sillä hän on HS:n mukaan ”ilmoittanut jättävänsä politiikan tämän yhden kauden jälkeen”.